《邓君肃陈亮夫任夫林开先诸子招饮水竹居》
明代·黎民表

夜来新水到柴扉，鸣雨空阶滴渐微。词客清尊开别墅，佳人纨扇画双飞。

沙边宿鸟闻歌起，江上征帆入暮归。车马长安尘似海，不如乘醉卧渔矶。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。